Rúsnýtsluórógv stingur djúpt. Tað umfatar tað kropsliga, sálarliga, sosiala og andaliga, og tað rakar bæði tann, sum virkin rúsar seg, men eisini tey, sum standa viðkomandi nær. Um tú stríðist við rúsnýtsluórógv, so er tað at leita sær viðgerð eitt tað besta, tú kanst gera fyri teg sjálvan og fyri tíni. Á Blákrossheiminum taka vit hond um bæði teg og tíni avvarðandi. Tað er pláss fyri tólv búfólkum í senn. Eins og øll hini búfólkini á Blákrossheiminum, hevur tú títt egna kamar við vesi. Serstakliga góðu umstøðurnar á heiminum sjálvum og vakra náttúran, tað er staðsett í, borga fyri arbeiðsfriði og trivnaði. Her eru hentleikar til hugna og spæl, eitt nú poolborð, borðtennis, sjónvarpsstovur, tráðleyst internetsamband og annað. Venjingaramboð eru eisini og náttúruøkið kring húsið er bæði vakurt og lætt atkomiligt. Her kanst tú síggja myndir av Blákrossheiminum. Áðrenn viðgerð Tú kanst altíð ringja til okkara um tú hevur tørv á viðgerð fyri títt rúsnýtsluórógv. Vit svara alt døgnið. So skjótt sum møguligt verður tú boðin inn til eina metanarsamrøðu, sum liggur sum grundarlag fyri metingini, sum tvørfakliga visitatiónsnevndin ger í mun til innlegging á Blákrossheiminum. Í visitatiónsnevndini sita lækni, leiðari og deildarsjúkrarøktarfrøðingur. Tá ið støða er tikin um ella nær tú kann byrja í viðgerð, setur deildarsjúkrarøktarfrøðingurin seg í samband við teg. Inniviðgerð Kanska ert tú ein av teimum, sum hevur tørv á avrúsing tá ið tú júst ert innkomin. Lækni varðir av og leggur avrúsingina til rættis og tilgongdin sjálv verður leidd av honum og deildarsjúkrarøktarfrøðinginum. Er talan um alkohol, varðar avrúsingin vanliga í 7-10 dagar. Tosa vit um onnur rúsevni, so tekur tað longri. Undir avrúsingini ert tú knýttur at bólkaviðgerð. Búfólk á Blákrossheiminum fáa bæði sálarfrøðiliga bólkaviðgerð og staksamtalur. Okkara viðgerð byggir á DAT (dialektisk atferðarterapi), sum er ein viðurkendur og vísindaliga undirbygdur viðgerðarháttur, sum hjálpir tær at fáa betri sálarheilsu og at gera varðandi broytingar í tínum lívinum. Les meira um DAT her. Vit veita eisini viðgerð fyri post-traumatiskt stress. Familjan verður eisini raðfest í viðgerðini á Blákrossheiminum, tí títt rúsnýtsluórógv rakar eisini tey, sum standa tær nær. Tú fært eina samtalu um vikuna, sum snýr seg um tínar familjuumstøður. Ofta verða familjulimir bodnir inn at luttaka í hesum samtalum. Les meira um familjuviðgerðina hjá okkum her. Vit hava eisini eitt samstarv við Øll hava rætt til góð barnaár, sum er eitt tilboð til familjur, har rúsnýtsluórógv er ein trupulleiki. Tilboðið veitir bólkaviðgerð til børn og ung (8-25 ár), einstaklingaviðgerð til børn, ung og foreldur, umframt familjuviðgerð við einstøkum familjum eftir tørvi. Útiviðgerð Tá inniviðgerðin á Blákrossheiminum er av, bjóða vit tær saman við øðrum fyrrverandi búfólkum í útiviðgerð. Soleiðis kunnu búfólk leita sær stuðul og ráð við regluliga at møta til fundir á Blákrossheiminum. Útiviðgerðin er hesar tíðir á Blákrossheiminum: Eftirviðgerðarfundur í Havn mikukvøld kl. 19.00-20.00 (Lucas Debesargøta 3 miðhæddin) Umframt hesar fundir, eru felagsfundir á Blákrossheiminum týsmorgun og hósmorgun kl. 10.15-11.45 Ofta settir spurningar Hvussu leingi varðir viðgerðin? Tað avhongur av hvør tín tørvur er. Tað er ymiskt hvussu leingi avrúsing tekur. Ynskir tú fulla viðgerð, tekur tað í minsta lagi 6 vikur tilsamans. Ring til okkara um tú hevur tørv á at fáa nærri at vita. Kostar tað mær nakað? Nei, viðgerð á Blákrossheiminum er ókeypis. Hvat kann eg hava við mær inn á Blákrossheimið? Alt tað vanliga, tú hevði havt við tær til eina longri vitjan heimanifrá: klæðir, toiletlutir, osfr. Neyðugt er ikki við songja og handklæðum. Tað er loyvi at hava telefon, teldu og aðra tøkni við á Blákrossheimið, treytað av at hon ikki órógvar viðgerðina hjá tær ella øðrum. Nær kann eg koma inn? Ofta tá ið fólk ringja til Blákrossheimið er tað tí, tey standa í stórari neyð, antin tí tey hava rúsnýtsluórógv sjálv ella tí tey varða av einum, sum hevur tað. Tú verður boðin til eina metanarsamrøðu, hevur tú ikki verið í viðgerð fyrr. Visitatiónsnevndin, sum umfatar lækna, sjúkrarøktarfrøðing og leiðara, tekur út frá metanarsamrøðuni støðu til um og nær tú kanst koma inn.